ছেলের একটা কোম্পানি হোক তা বাবাও চেয়েছিলেন। তার জন্য প্রয়োজনীয় অর্থের জোগান দিতে না পারলেও, কষ্ট করেই তাকে কম্পিউটার কিনে দিয়েছিলেন। আর অরিজিতও বাবার কাছ থেকে পাওয়া উপহারের মূল্য দিতে পেরেছিলেন। একদিকে যেমন নিজের পড়াশুনো চলছিল, পাশাপাশি কম্পিউটার নিয়ে পড়াশুনোও শুরু করে দেন তিনি। কোনও ইনস্টিটিউট থেকে প্রথাগত শিক্ষা নয়, কম্পিউটার এবং ইন্টারনেটকে কাজে লাগিয়েই শিখতে শুরু করেন কম্পিউটারের বিভিন্ন প্রোগ্রামিং। স্কুলের শেষের দিকেই নিজের ব্যবসা শুরু করেন অরিজিৎ। ১৯৯৮ সালে তিনি যখন প্রথম কম্পিউটার নিয়ে কাজ করতে শুরু করেন, তখন পকেটে ছিল মাত্র ৫০ টাকা। নিজের অ্যানিমেশন হাউস খুলতে হলে পুঁজি প্রয়োজন। তা জোগাড় করতেই কম্পিউটার অ্যাসেম্বল করা শুরু করেন তিনি।